钦定古今图书集成/明伦汇编/官常典/第142卷 > 蒲姑
## 钦定古今图书集成/明伦汇编/官常典/第142卷 > 蒲姑

殷有《蒲姑国》。

按《左传》，昭公二十年冬十二月，齐侯田于沛，至自田。
晏子侍于遄台，饮酒乐。公曰：“古而无死，其乐若何？”晏
子对曰：“古而无死，则古之乐也，君何得焉？昔爽鸠氏
始居此地，季荝因之，有逢伯陵因之，蒲姑氏因之，而
后太公因之。古若无死，爽鸠氏之乐，非君所愿也。”

〈注〉《蒲姑氏》，殷周之间代逢公者。

《周武王》十六年秋王师伐蒲姑。

按：《竹书纪年》云云。

成王三年，灭蒲姑。

按《竹书纪年》：“成王三年，王师灭殷，杀武庚禄父，迁殷
顽民于卫，遂伐奄，灭蒲姑。蒲姑与四国作乱，故周文
公伐之。”

按《路史》，“蒲嬴国也，周灭之。”

成王五年，“奄迁于蒲姑。”

按《书序》：“成王既践奄，将迁其君于蒲姑。周公告召公，
作《将蒲姑》。”

〈孔传〉将徙奄新立之君于蒲姑，告召公，使作《册书》告令之。

按《竹书纪年》：“成王五年春正月，王在奄，迁其君于蒲
姑。”